Dokter vas in LimpopoArgieffoto Die Valke het ŉ 44-jarige mediese dokter in hegtenis geneem op aanklagte van bedrog, vervalsing en diefstal. Kapt. Matimba Maluleke, woordvoerder van die polisie, het gesê die dokter is by die Rethabile-kliniek in Polokwane in hegtenis geneem, nadat die polisie ŉ wenk ontvang het dat hy al vir byna twee jaar glo voorskrifmedisyne onder ŉ vals naam aankoop. Die dokter het na bewering sedert 2015 morfien aangekoop deur ŉ ander dokter se stempel, ŉ vervalste handtekening en die briefhoof van die departement van gesondheid te gebruik. Die Valke het die dokter se huis in Polokwane deursoek en op 35 bottels antiretrovirale-middels, dokters se stempels en ander goedere beslag gelê. Hy sal vandag in die Mankweng-landdroshof verskyn. Hy staan tereg op aanklagte van bedrog, vervalsing, diefstal en die onwettige besit van antiretrovirale-middels. Die Valke se ondersoek duur voort